Komisijos reglamentas (EEB) Nr. 393/87
1987 m. vasario 9 d.
iš dalies keičiantis Reglamentą (EEB) Nr. 1963/79, nustatantį išsamias tam tikriems konservuotiems maisto produktams gaminti naudojamo alyvų aliejaus gamybos grąžinamosios išmokos taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EEB) Nr. 1454/86 [2],
atsižvelgdama į 1979 m. kovo 26 d. Tarybos reglamentą Nr. 591/79/EEB, nustatantį bendrąsias tam tikriems konservuotiems maisto produktams gaminti naudojamo alyvų aliejaus gamybos grąžinamosios išmokos taisykles [3], su paskutiniais pakeitimais, padarytais Reglamentu (EEB) Nr. 3788/85 [4], ypač į jo 9 straipsnį,
kadangi Komisijos reglamento (EEB) Nr. 1963/79 [5] 2 straipsnio 3 dalyje numatyta, kad prašymas patikrinti turi galioti tik gamybos procesui, kuris turi būti užbaigtas iki trečiojo mėnesio nuo to, kurį buvo pateikta paraiška, pabaigos; kadangi patirtis parodė, kad, kalbant apie tam tikrų konservuotų produktų gamybos procesus, kuriuose alyvų aliejus naudojamas ne tik kaip konservantas, bet ir kaip veiklusis ingredientas ruošiant galutinį produktą, šio laiko nepakanka techniškai; kadangi tam, kad už minėtus konservuotus produktus būtų galima pasinaudoti gamybos grąžinamąja išmoka, reikėtų numatyti galimybę valstybėms narėms nustatyti ne daugiau kaip aštuonių mėnesių laikotarpį tiems produktams, kuriems paruošti nepakanka trijų mėnesių;
kadangi šiame reglamente numatytos priemonės atitinka Aliejaus ir riebalų verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1963/79 2 straipsnio 3 dalis papildoma antra pastraipa:
"Tačiau valstybės narės gali numatyti ilgesnį, bet ne daugiau kaip aštuonių mėnesių, laikotarpį, jei konservuotų maisto produktų gamybos procesas reikalauja, kad žuvis ar daržovės aliejuje pabūtų ilgiau nei nurodyta pirmoje pastraipoje."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. vasario 9 d.